Neuvoston lausunto, annettu 28 päivänä helmikuuta 2000, Yhdistyneen kuningaskunnan tarkistetusta lähentymisohjelmasta vuodesta 1998-1999 vuoteen 2004-2005



Virallinen lehti nro C 098 , 06/04/2000 s. 0005 - 0005



Neuvoston lausunto, annettu 28 päivänä helmikuuta 2000, Yhdistyneen kuningaskunnan tarkistetusta lähentymisohjelmasta vuodesta 1998-1999 vuoteen 2004-2005 (2000/C 98/05) EUROOPAN UNIONIN NEUVOSTO, joka otta huomioon Euroopan yhteisön perustamissopimuksen, ottaa huomioon julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetun neuvoston asetuksen (EY) N:o 1466/97(1) ja erityisesti sen 9 artiklan 3 kohdan, ottaa huomioon komission suosituksen, on kuullut talous- ja rahoituskomiteaa, ON ANTANUT TÄMÄN LAUSUNNON: Neuvosto tarkasteli 28 päivänä helmikuuta 2000 Yhdistyneen kuningaskunnan tarkistettua lähentymisohjelmaa, joka koskee ajanjaksoa vuodesta 1998-1999 vuoteen 2004-2005. Ohjelmassa arvioidaan, että julkinen talous on 0,3 prosenttia ylijäämäinen suhteessa bruttokansantuotteeseen vuonna 1999-2000, hieman ylijäämäinen seuraavina vuosina vuoteen 2001-2002 ja hieman alijäämäinen vuodesta 2002-2003 vuoteen 2004-2005. Neuvosto toteaa tyytyväisenä, että tarkistettu ohjelma on esitetty selkeästi, mikä helpottaa Yhdistyneen kuningaskunnan tämänhetkisen ja tulevan makrotaloudellisen ja julkisen talouden kehityksen analysointia. Neuvosto pitää asianmukaisena, että ohjelmassa korostetaan makrotalouden vakauden vaalimista, jota tuetaan vakaalla julkisen talouden rahoitusasemalla ja rakenneuudistusten jatkamisella. Lisäksi neuvosto katsoo lähentymisohjelman noudattavan täysin talouspolitiikan laajoja suuntaviivoja. Ohjelma perustuu makrotaloudelliseen kehykseen, jossa bruttokansantuotteen kasvu vauhdittuu 1,75 prosentista vuonna 1999 lähes trendivauhtiinsa - joka arvioidaan 2,5 prosentiksi - sen jälkeen, ja neuvosto pitää tätä realistisena. Varovaisuussyistä ohjelman julkista taloutta koskevat ennusteet perustuvat hitaammaksi arvioituun trendikasvuun eli 2,25 prosenttiin, mitä neuvosto pitää asianmukaisena. Inflaation ja korkojen osalta Yhdistynyt kuningaskunta täyttää edelleen hyvin lähentymisperusteen. Neuvosto toteaa, että inflaatiotavoitteiden rahapoliittinen kehys, jonka yhteydessä korkojen muuttamista koskeva toiminnallinen vastuu on annettu Englannin keskuspankille, on ollut keskeinen edellytys alhaisten inflaatio-odotusten takaamiselle. Neuvosto toteaa, että nykyisen politiikan puitteissa ohjelmassa ennakoidaan Yhdistyneen kuningaskunnan saaavuttavan inflaatiotavoitteen ohjelmakaudella; lisäksi neuvosto toteaa, että sellainen kehitys on todennäköisesti yhdenmukainen Euroopan keskuspankin hintavakausmääritelmän kanssa. Yhdistynyt kuningaskunta on täyttänyt pitkiä korkoja koskevan lähentymisperusteen jo jonkin aikaa. Tämä auttaa vahvistamaan Yhdistyneen kuningaskunnan vakauteen tähtäävän makrotalouspolitiikan uskottavuutaa. Neuvosto toteaa, että vaikka on olemassa viitteitä valuuttakurssivaihteluiden vähenemisestä, ei voida kuitenkaan vielä vetää sellaista johtopäätöstä, että tällä politiikalla on saatu aikaan vakaa valuuttakurssi. Kuten edellisestä lähentymisohjelmasta antamassaan lausunnossa(2), neuvosto suositteleekin, että Yhdistynyt kuningaskunta jatkaa vakauteen tähtäävää politiikkaa valuuttakurssivakauden varmistamiseksi, mikä puolestaan auttaisi vakaan taloudellisen toimintaympäristön vahvistamisessa. Neuvosto toteaa tyytyväisenä, että ohjelmakaudella eli vuoteen 2004-2005 julkisen talouden perusrahoitusaseman ennustetaan olevan lähes tasapainossa ja siten täyttävän vakaus- ja kasvusopimuksen vaatimukset. Neuvosto kuitenkin toteaa ja on tyytyväinen siitä, että julkisia investointeja suhteessa bruttokansantuotteeseen on lisätty. Myös siirtyminen hallinnonaloittaisten menojen kohdentamiseen kolmen vuoden jaksoille on asettanut julkisen talouden vakaammalle pohjalle ja että tämä mekanismi auttanee varmistamaan sen, että tiukka rahoitusasema toteutuu koko suhdannejakson aikana. Neuvosto toteaa, että Yhdistyneen kuningskunnan julkisen talouden bruttovelkasuhde on edelleen alle 60 prosenttia BKT:sta ja sen odotetaan laskevan 45 prosenttiin vuonna 1999-2000. Neuvosto pitää onnistuneena, että bruttovelkasuhteen ennakoiden supistuvan entisestään ja olevan alle 40 prosenttia vuonna 2004-2005. Neuvosto pitää ohjelmaan sisältyviä rakenneuudistuksia hyvinä. Neuvosto toteaa hyväksyen, että talousuudistuksia jatkamalla edesautetaan talouskehityksen parantamiseen tarvittavan joustavuuden toteutumista, ja huolehditaan siitä, että suhdanne-erot Yhdistyneen kuningaskunnan ja sen eurooppalaisten kumppaneiden välillä ovat mahdollisimman pienet. (1) EYVL L 209, 2.8.1997, s. 1. (2) Yhdistyneen kuningaskunnan lähentymisohjelmasta vuodesta 1997-1998 vuoteen 2003-2004 8 päivänä helmikuuta 1999 annettu neuvoston lausunto (EYVL C 68, 11.3.1999, s. 5).